31985D0377
L 220/1
JURNALUL OFÍCIAL AL UNIUNII EUROPENE
DECIZIA COMISIEI
din 7 iunie 1985
de stabilire a unei tipologii comunitare pentru exploatațiile agricole
(85/377/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 79/65/CEE al Consiliului din 15 iunie 1965 de creare a unei rețele de informații contabile agricole privind veniturile și activitatea economică a exploatațiilor agricole în Comunitatea Economică Europeană (1), modificat ultima dată de Regulamentul (CEE) nr. 2143/81 (2),
având în vedere Regulamentul (CEE) nr. 1463/84 al Consiliului din 24 mai 1984 privind organizarea anchetelor privind structura exploatațiilor agricole pentru 1985 și 1987 (3), în special articolul 6 alineatul (2),
întrucât Decizia 78/463/CEE a Comisiei din 7 aprilie 1978 de creare a unei tipologii comunitare pentru exploatațiile agricole (4), modificată ultima dată de Decizia 84/542/CEE (5), definește în articolul 1 cei doi factori pe care se bazează tipologia comunitară, și anume tipul de cultură agricolă și dimensiunea economică a exploatației; întrucât acești doi factori sunt determinați pe baza marjei brute standard (MBS);
întrucât marja brută standard definită în articolul 1 litera (d) din decizia menționată anterior este un criteriu economic, exprimat în termeni monetari; întrucât un astfel de criteriu suferă modificări de-a lungul timpului;
întrucât marjele brute standard stabilite în anexa I la decizia menționată anterior se bazează pe valorile medii dintr-o perioadă de referință; întrucât, în consecință, acestea trebuie să fie actualizate în mod regulat pentru a lua în considerație tendințele economice, astfel încât tipologia să poată fi aplicată în scopurile menționate la articolul 3 din decizia menționată; întrucât, în acest sens, trebuie să fie prevăzută o frecvență legată, în măsura în care este posibil, de anii în care se desfășoară anchetele asupra structurii fermelor;
întrucât o asemenea actualizare trebuie să se desfășoare în baza marjelor brute medii observate de-a lungul unei perioade de referință de câțiva ani;
întrucât lista de caracteristici pentru care se stabilesc marje brute standard trebuie armonizată cu titlurile folosite la anchetele asupra structurii fermelor;
întrucât este nevoie ca schema de clasificare adoptată prin Decizia 78/463/CEE să fie modificată pentru a lua mai bine în considerație particularitățile regionale, în special în statele membre care au aderat la CEE după intrarea în vigoare a deciziei menționate, și pentru a ține seama de schimbările din lista de titluri folosită în anchetele asupra structurii;
întrucât, totuși, schema trebuie să fie menținută ca atare, în măsura în care este posibil, pentru a asigura o suficientă continuitate în timp și, astfel, pentru a permite analize ale tendinței;
întrucât unitatea europeană de dimensiune constituie o unitate de bază exprimată în termenii unei valori monetare pentru o perioadă de referință dată; întrucât această valoare suferă modificări de-a lungul timpului sub influența schimbărilor diverșilor factori care determină tendințele agro-economice; întrucât, pentru ca unitatea europeană de dimensiune să rămână pe deplin semnificativă în contextul tipologiei comunitare, definițiile sale trebuie să fie actualizate în mod regulat simultan cu ajustarea MBS-urilor;
întrucât măsurile prevăzute în prezenta decizie sunt conforme avizului Comitetului comunitar pentru rețeaua datelor contabile agricole a CEE și avizului Comitetului permanent pentru statistici agricole,
ADOPTĂ PREZENTA DECIZIE:
CAPITOLUL I
Tipologia comunitară pentru exploatațiile agricole
Articolul 1
În sensul prezentei decizii, „tipologie comunitară pentru exploatațiile agricole” (denumită în continuare „tipologie”) reprezintă o clasificare uniformă a exploatațiilor din Comunitate pe baza tipului lor de activitate agricolă și pe baza dimensiunii economice, astfel aranjate încât grupurile omogene de exploatații să poată fi grupate într-un grad mai mare sau mai mic de agregare.
Tipul de activitate agricolă și dimensiunea economică a exploatației sunt determinate pe baza marjei brute standard.
Articolul 2
(1) Tipologia este proiectată pentru a satisface în special nevoile de informare ale politicii agricole comune.
(2) Scopul tipologiei este de a oferi un instrument care să permită, la nivel comunitar:
-
o analiză a situației exploatațiilor în baza unor criterii economice;
-
comparații ale situației exploatațiilor:
-
între diferitele clase ale tipologiei;
-
între statele membre sau regiuni ale statelor membre;
-
între diferite perioade.
(3) Aplicațiile tipologiei sunt în primul rând prezentarea, după tip de activitate agricolă și clasă de dimensiune, a datelor culese prin anchetele asupra structurii fermelor în Comunitate și rețeaua datelor contabile agricole din Comunitate.
CAPITOLUL II
Marja brută standard
Articolul 3
În sensul prezentei decizii, „marja brută standard” (MBS) reprezintă diferența dintre valoarea standard de producție și valoarea standard a anumitor costuri, stabilite în anexa I; această diferență este determinată pentru diversele caracteristici ale culturilor și șeptelului în fiecare regiune.
Articolul 4
Marja brută standard totală a exploatației corespunde sumei valorilor obținute pentru fiecare caracteristică prin multiplicarea MBS pe unitate cu numărul unităților corespunzătoare.
Articolul 5
Marjele brute standard sunt determinate folosind datele primare medii calculate de-a lungul unei perioade de referință de câțiva ani. Acestea sunt actualizate pentru a lua în considerație tendințele economice.
Anexa I stabilește procedurile de culegere a datelor, metoda de calcul și frecvența determinării MBS.
CAPITOLUL III
Tipul de activitate agricolă
Articolul 6
În sensul prezentei decizii, „tipul de activitate agricolă” a unei exploatații este determinat prin contribuția relativă a diferitelor întreprinderi la marja brută standard totală a sa.
Articolul 7
În funcție de volumul de detalii cerut, tipurile de activitate agricolă sunt împărțite în:
-
tipuri generale de activitate agricolă;
-
tipuri principale de activitate agricolă;
-
tipuri speciale de activitate agricolă;
-
subdiviziuni ale anumitor tipuri speciale de activitate agricolă.
Aceste subdiviziuni sunt opționale pentru acele state membre în care numărul de exploatații cu acest tip de activitate agricolă este mic.
Clasificarea exploatațiilor pe tip de activitate agricolă se face după cum se stabilește în anexa II.
CAPITOLUL IV
Dimensiunea economică a exploatației
Articolul 8
Dimensiunea economică a exploatației este determinată pe baza marjei brute standard totale a exploatației. Aceasta este exprimată în unități europene de dimensiune (UED). Această unitate este definită în conformitate cu anexa III A. Metoda de calcul a dimensiunii economice a exploatației este cea prevăzută în anexa III B.
Articolul 9
Clasele de dimensiune economică sunt stabilite în anexa III C.
CAPITOLUL V
Dispoziții generale
Articolul 10
Decizia 78/463/CEE rămâne în vigoare pentru aplicațiile referitoare la perioada anterioară anului 1985. Aplicațiile ulterioare se bazează pe prezenta decizie.
Prima aplicație de acest fel utilizează MBS-uri ce corespund perioadei de referință „1982” (anii calendaristici 1981, 1982 și 1983 sau pentru anii de producție agricolă 1981/82, 1982/83 și 1983/84), stabilite în capitolul II.
Articolul 11
Comisia, asistată de către statele membre, revizuiește, cel puțin la o dată la zece ani, experiența acumulată prin aplicarea prezentei decizii și orice nouă cerință comunitară ce apare în acest domeniu. După o astfel de revizuire, prevederile prezentei decizii pot fi modificate, dacă este necesar.
Articolul 12
Prezenta decizie se adresează statelor membre.
Adoptată la Bruxelles, 7 iunie 1985.